সাদা মাঠা মানুষের মনের কথা পড়ে ফেলতেন আর কে লক্ষ্মণ। তাঁর কমন ম্যান যতই কমন হোন না কেন, ভীষণ আনকমন একটা কাজ করে গেছেন লক্ষ্মণ। সুদর্শন মৌমাছির মত নীরবে কলমের মার্জিত আঁচড়ে এঁকে গেছেন একটা নির্দিষ্ট সময়ের ইতিকথা। মানুষের বিরক্তি। মানুষের অভিমান। মানুষের ক্রোধের কারণগুলো। এমন এক সর্বজনীন ভাষায় দলিল হিসেবে রেখে গেছেন যে আজও তা প্রেরণা দেয়। এরকমই প্রেরণা দিয়েছে কলকাতার এক স্বনামধন্য কার্টুনিস্ট কুট্টি। রসিকতার ছলে হুল ফোটানোর কাজটা শিল্পের স্তরে তুলে এনেছিলেন এই কার্টুনিস্ট। বাংলার সংস্কৃতি, রাজনীতি, সমাজ সবের সঙ্গে মিশে গিয়েছিলেন তিনি। আবার তাঁর কালি-কলমের কষ্ঠি পাথরেই বারবার মাথা কুটেছে বাংলার রাজনীতি, সমাজ, সংস্কৃতি।